白兔
作者：歐陽修
朝代：宋

paragraphs: 天冥冥，雲濛濛，白兔擣藥姮娥宮。
玉關金鎖夜不閉，竄入滁山千萬重。
滁泉清甘瀉大壑，滁草軟翠摇輕風。
渴飲泉，困棲草，滁人遇之豐山道。
網羅百計偶得之，千里持爲翰林寶。
翰林酬酢委金璧，珠箔花籠玉爲食。
朝隨孔翠伴，暮綴鸞皇翼。
主人邀客醉籠下，凉洛風埃不霑席。
羣詩名貌極豪縱，爾兔有意果誰識。
天資潔白已爲累，物性拘囚盡無益。
上林榮落幾時休，回首峯巒斷消息。